CELEX: 62016TN0732
Language: el
Date: 2016-10-20 00:00:00
Title: Υπόθεση T-732/16: Προσφυγή της 20ής Οκτωβρίου 2016 — Valencia Club de Fútbol κατά Επιτροπής

5.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 454/31
            
         
      Προσφυγή της 20ής Οκτωβρίου 2016 — Valencia Club de Fútbol κατά Επιτροπής
      (Υπόθεση T-732/16)
      (2016/C 454/54)
      Γλώσσα διαδικασίας: η ισπανική
      
         Διάδικοι
      
      
         Προσφεύγων: Valencia Club de Fútbol, SAD (Βαλένθια, Ισπανία) (εκπρόσωποι: J. R. García-Gallardo Gil-Fournier και A. Guerrero Righetto, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής, της 4ης Ιουλίου 2016, σχετικά με την κρατική ενίσχυση SA.36387 (2013/C) (πρώην 2013/CP), που χορήγησε η Ισπανία στον ποδοσφαιρικό σύλλογο Valencia Club de Fútbol, S.A.D. (και λοιπούς ποδοσφαιρικούς συλλόγους), και συγκεκριμένα τα μέτρα 1 έως 4 κατά το μέτρο που αφορούν τον ποδοσφαιρικό σύλλογο Valencia CF, και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της προσφυγής του, ο προσφεύγων προβάλλει οκτώ λόγους.
      
                  1.
               
               
                  Ο πρώτος λόγος αντλείται από την πρόδηλη πλάνη εκτιμήσεως τριών εκ των τεσσάρων κριτηρίων για τον χαρακτηρισμό μιας εγγυήσεως ως κρατικής ενισχύσεως. Διαπιστώνεται συναφώς ότι η Επιτροπή έκρινε εσφαλμένως ότι ο ποδοσφαιρικός σύλλογος Valencia FD αντιμετώπιζε οικονομικές δυσχέρειες, καθόσον βασίστηκε σε αποσπασματικές πληροφορίες και δεν έλαβε υπόψη το ειδικό επιχειρησιακό πρότυπο των ποδοσφαιρικών συλλόγων, συνεκτίμησε εσφαλμένως τη λογιστική αξία των ποδοσφαιριστών και όχι την πραγματική αγοραία αξία τους, ενώ έσφαλε επίσης καθόσον δεν προέβη στην ανάλυση σχεδίου βιωσιμότητας το οποίο να στηρίζεται ανά πάσα στιγμή σε ρεαλιστικές παραδοχές. Δεύτερον, η Επιτροπή έσφαλε καθόσον έκρινε ότι η εγγύηση κάλυπτε άνω του 80 % της πιστωτικής διευκολύνσεως, και, τρίτον, η Επιτροπή έσφαλε κατά τον υπολογισμό του γενικού επιτοκίου επί της πιστωτικής διευκολύνσεως με βάση την αγοραία τιμή.
               
            
                  2.
               
               
                  Ο δεύτερος λόγος, ο οποίος προβλήθηκε επικουρικώς, βασίζεται στην ύπαρξη προδήλων σφαλμάτων στα οποία υπέπεσε η Επιτροπή καθόσον εφάρμοσε τον έλεγχο συμβατότητας ως προς τέσσερα από τα έξι κριτήρια που συμπεριλαμβάνονται στις κατευθυντήριες γραμμές για τη διάσωση και αναδιάρθρωση, και συγκεκριμένα: την αποκατάσταση της μακροπρόθεσμης βιωσιμότητας, την αποφυγή αδικαιολόγητων στρεβλώσεων του ανταγωνισμού μέσω συγκεκριμένων αντισταθμιστικών μέτρων, την αρχή του περιορισμού της ενισχύσεως στο ελάχιστο απαραίτητο και την αρχή της εφάπαξ ενισχύσεως.
               
            
                  3.
               
               
                  O τρίτος λόγος αντλείται από πλάνη στην οποία υπέπεσε η Επιτροπή κατά την εκτίμηση της σημαντικής αξίας του προσφερθέντος αντισταθμίσματος, ήτοι την εκτίμηση των ασφαλειών επί των μετοχών του ποδοσφαιρικού συλλόγου καθώς και τις πρόσθετες αντεγγυήσεις που χορηγήθηκαν από τo ίδρυμα Fundación Valencia στο Instituto Valenciano de Finanzas (Χρηματοπιστωτικό Ίδρυμα της Βαλένθιας).
               
            
                  4.
               
               
                  Ο τέταρτος λόγος αντλείται από πλάνη κατά την εκτίμηση του αρχικού κεφαλαίου και των τόκων της εικαζόμενης ενισχύσεως που πρέπει να ανακτηθεί, δεδομένου ότι η Επιτροπή βασίστηκε σε εσφαλμένη παραδοχή ως προς τα σταθερά επιτόκια αναφοράς που ίσχυαν κατά τη διάρκεια εφαρμογής των μέτρων, καθώς και ως προς τα χρονοδιαγράμματα των μέτρων.
               
            
                  5.
               
               
                  Ο πέμπτος λόγος βασίζεται σε παραβίαση της αρχής της αναλογικότητας, δεδομένου ότι η Επιτροπή διέταξε την ανάκτηση ποσών που είναι δυσανάλογα σε σχέση με τα ήδη καταβληθέντα ποσά.
               
            
                  6.
               
               
                  Ο έκτος λόγος αφορά πλάνη εκτιμήσεως της Επιτροπής καθόσον δεν αξιολόγησε τον δανειολήπτη ως δικαιούχο, ούτε συνυπολόγισε την ύπαρξη ενός νέου ιδιοκτήτη του ποδοσφαιρικού συλλόγου.
               
            
                  7.
               
               
                  O έβδομος λόγος αντλείται από παραβίαση της αρχής της απαγορεύσεως των διακρίσεων, καθόσον η Επιτροπή αξιολόγησε με κριτήρια ισοτιμίας τις διαφορετικές καταστάσεις των συλλόγων που αποτέλεσαν αντικείμενο της έρευνας, παρά το γεγονός ότι οι τελευταίοι τελούσαν υπό εντελώς διαφορετικές συνθήκες.
               
            
                  8.
               
               
                  Ο όγδοος λόγος αντλείται από παραβίαση της αρχής της αιτιολογήσεως των διοικητικών πράξεων.